Tove Videbæk (KD), 2004-11-19:
Kristendemokraterne er meget positive over for at give forældre bedre mulighed for frit valg af dagtilbud til deres børn.
Vi er positive over for, at grupper af forældre og foreninger og selvejende institutioner m.fl. får lettere ved at etablere dagpasning, og vi er meget positive over for at give flere valgmuligheder og lade pengene følge barnet.
Vi er også positive over for de ændringer, som er sket, siden lovforslag nr. L 207.
Bl.a. ser vi det som en stor forbedring, at der nu stilles nogle kvalitetskrav, som private leverandører skal leve op til for at få en godkendelse fra kommunen.
De krav, kommunen skal stille, er de samme krav, som kommunen stiller til sine egne institutioner, og kommunen skal også føre tilsyn med, at de krav, institutionen blev godkendt efter, bliver overholdt.
Kommunerne skal fastsætte godkendelseskriterier, og kravene til privatinstitutionerne skal være saglige, konkrete og velunderbyggede og skal opfyldes efter de samme retningslinjer, som gælder for kommunale institutioner.
Disse krav kan eksempelvis vedrøre normering, fysiske rammer, krav til den uddannelsesmæssige baggrund osv., og det synes jeg er vældig godt, for så er det lige ved, at man nærmer sig den miljølov for børn, som Kristendemokraterne og for øvrigt også andre partier har fremsat forslag om i flere omgange.
Det skal være krav om det maksimale antal børn pr. voksen, der skal være mulighed for ude- og stilletid og for at børnene kan komme ud og lege, og der skal være mulighed for udviklingsaktiviteter og sikkerhedsforanstaltninger som f.eks. røgalarmer i soverum osv.
Selv om der er rigtig mange daginstitutioner, der gør det godt, er der behov for at stramme op og få nedfældet nogle kvalitetsstandarder.
De voksne beskyttes af en arbejdsmiljølov, men børnene er ikke beskyttet på samme måde, og det er helt uhensigtsmæssigt.
Børnene tilbringer så stor en del af deres vågne tid i daginstitution, at der simpelt hen skal være minimumsregler for de rammer, de skal opholde og udvikle sig i.
Vi ved helt konkret fra en del undersøgelser, at jo dårligere forholdene er, og jo mindre plads børnene har i daginstitutioner, jo flere sygedage har de.
Derfor er det godt, at der stilles krav til både disse nye private og de kommunale institutioner.
Vi håber, de bliver overholdt, men for en sikkerheds skyld fremsætter Kristendemokraterne igen forslaget til en miljølov for børn i denne folketingssamling.
Ifølge lovforslaget kan kommunen ikke anvise plads i private institutioner, men institutionerne er forpligtede til at optage børn, hvis de har en ledig kapacitet.
Det er en fordel, at initiativtagerne til eventuelle dagtilbud stadig ikke skal frygte, at kommunen siger nej i tilfælde af, at kommunen mener, der ikke er behov for dette dagtilbud, og det er faktisk det, der er den afgørende forskel mellem det, vi havde før, og det, vi har nu.
Privatinstitutionerne vil modtage driftstilskud efter antallet af børn.
Det vil svare til de gennemsnitlige budgetterede nettodriftsudgifter pr. barn eksklusive støttepædagogudgifterne, og der vil kunne gives administrationsbidrag til selvejende institutioner.
Her kommer jeg så til økonomien.
Kristendemokraterne bryder sig stadig ikke om, at det skal være sådan, at et eventuelt overskud skal kunne trækkes ud af institutionen.
Vi mener, at både det kommunale tilskud og forældrenes betaling til dagpasning naturligvis skal bruges til selve formålet, altså til børnepasning, og at et eventuelt overskud lige så naturligt skal gå til alt det, der har med dagpasningen at gøre.
Det kan være renovering af lokaler og legeplads, indkøb af nye legeredskaber, bedre sikkerhed og udflugter, altså i det hele taget bedre kvalitet i dagpasningen, og vi vil derfor stille et ændringsforslag, som trækker denne del ud af lovforslaget.
Vi vil forfærdelig gerne stemme for lovforslaget.
Vi går ind for, at pengene følger barnet, men vi kan simpelt hen ikke stemme for, at private aktører skal kunne trække penge, som både kommune og forældre målrettet og decideret har givet til pasningen af børnene, ud af dagtilbuddene.